“WHO” ระดมผู้เชี่ยวชาญทั่วโลก ไขคำตอบ ต้นตอเชื้อ “โควิด” แพร่จากสัตว์สู่คน
“องค์การอนามัยโลก" (WHO) เตรียมระดมผู้เชี่ยวชาญจากนานาชาติ ร่วมภารกิจค้นหาแหล่งโรคติดเชื้อจากสัตว์สู่คนที่ก่อให้เกิดโรค "โควิด"
“องค์การอนามัยโลก" (WHO) เตรียมระดมผู้เชี่ยวชาญจากนานาชาติ ร่วมภารกิจค้นหาแหล่งโรคติดเชื้อจากสัตว์สู่คนที่ก่อให้เกิดโรค "โควิด"
24 ก.ค. 2563

เมื่อวันพฤหัสบดี (23 ก.ค.) ผู้เชี่ยวชาญอาวุโสขององค์การอนามัยโลก (WHO) เผยว่าองค์การกำลังเริ่มติดต่อผู้เชี่ยวชาญระดับนานาชาติ สำหรับภารกิจระบุแหล่งโรคติดเชื้อจากสัตว์มาสู่คน (zoonotic source) ที่ก่อโรคติดเชื้อไวรัสโคโรนาสายพันธุ์ใหม่ (โควิด-19)
ไมเคิล ไรอัน ผู้อำนวยการบริหารโครงการภาวะฉุกเฉินทางสุขภาพขององค์การ ระบุว่า สัตว์ใดที่เป็นแหล่งของเชื้อไวรัสโคโรนาสายพันธุ์ใหม่ (โควิด-19) นั้น เป็นอีกหนึ่งคำถามที่สำคัญมาก และผู้เชี่ยวชาญในชุมชนวิทยาศาสตร์จีนและต่างประเทศล้วนกระตือรือร้นที่จะเดินหน้าทำการศึกษาที่เหมาะสม โดยเขาเชื่อว่าการมีส่วนร่วมในระดับสูงของคณะผู้เชี่ยวชาญจะช่วยขับเคลื่อนภารกิจให้ประสบความสำเร็จ
ไรอัน กล่าวว่าองค์การส่งผู้เชี่ยวชาญ 2 คนไปจีนเมื่อสองสัปดาห์ที่ผ่านมา เพื่อเตรียมพร้อมสำหรับภารกิจระดับนานาชาติดังกล่าว โดยพวกเขาได้ปรึกษาทางไกลร่วมกับเพื่อนร่วมอาชีพชาวจีน ณ ศูนย์ควบคุมและป้องกันโรคแห่งชาติจีน (CDC) เพื่อพิจารณาการสำรวจเบื้องต้นต่างๆ และการศึกษาทางวิทยาศาสตร์ที่เกี่ยวข้องกับต้นกำเนิดของไวรัส
ทั้งนี้ ไรอันเสริมว่าองค์การได้ติดต่อผู้เชี่ยวชาญระดับนานาชาติหลายราย เพื่อพิจารณาว่าผู้ใดสะดวกและเหมาะสมที่สุดในการสนับสนุนภารกิจระดับนานาชาติภารกิจหนึ่ง ซึ่งจะมีขึ้นในอีกไม่กี่สัปดาห์ข้างหน้านี้ เพื่อค้นหาแหล่งโรคติดเชื้อจากสัตว์มาสู่คนที่ก่อให้เกิดโรคโควิด-19